
Sammensetning og mandat for kommersialiseringsutvalget

1. Bakgrunn

Universitetsstyret vedtok i møte 18. september 2003 (S  50-03, Kommersialisering av forskningsresultater - organisering ved UiTø) å opprette et sentralt kommersialiseringsutvalg som skal fatte vedtak om hvorvidt institusjonen skal overta rettighetene til en patenterbar oppfinnelse gjort av en ansatt ved UiTø. 

Forslag til mandat og sammensetning ble lagt frem for Universitetsstyret 17. oktober 2003. Saken ble den gang utsatt. Universitetsdirektøren har vurdert de innspill som kom fra Styrets side under behandlingen av saken, og legger herved frem et omarbeidet forslag til mandat og sammensetning av Kommersialiseringsutvalget. Følgende innspill er behandlet i det nye forslaget:

A) Studentrepresentasjon

Studentene ønsker å la seg representere med en mastergradsstudent. Denne bør, i følge studentenes forslag, være involvert i eller engasjert i arbeid som er relevant for utvalgets arbeidsoppgaver. Studentstyrets neste møte avholdes 15. november 2003, og på dette møte vil dette organet foreslå hvem som skal representere studentene i Kommersialiseringsutvalget. 

B) Kjønnsfordeling

Universitetsstyret bemerket at andelen kvinnelige medlemmer i utvalget var for lav, og det kom frem konkrete navn på potensielle medlemmer av utvalget. Disse er forespurt, ogto har sagt seg villige til å ta på seg vervet. Dette, samt hensyn til faglig fordeling, har ført til at forslaget til sammensetning som nå legges frem for Styret avviker en del fra det opprinnelige. 

C) Eksternt medlem av Kommersialiseringsutvalget

Som beskrevet i Sak 50-03, vil en vurdering ligge til grunn for TTO-funksjonens innstilling og Kommersialiseringsutvalgets vedtak i enkeltsaker. Denne vil inneholde vurdering av bl.a. patenterbarhet, rettighetsforhold og kommersielt potensial, og her vil patentbyråer, jurister og virkemiddelapparat trekkes inn. I tillegg vil TTO og Kommersialiseringsutvalget trekke veksler på NorInnova og Norut-Gruppens kompetanse. I siste instans, når en ide eventuelt skal gjennomgå en kommersialisering, vil det også være behov for å trekke inn eksterne parter. Slik universitetsdirektøren ser det er den eksterne representasjonen tilstrekkelig sikret gjennom hele saksprosessen. Dette er bakgrunnen for at det ikke foreslås noen eksterne representanter i utvalget. Det er ingenting i veien for at dette kan vurderes på nytt når utvalgets mandat og sammensetning skal gjennomgås før den første toårsperioden er over. 

I tillegg er det gjort et par mindre endringer i forslag mandat for Kommersialiseringsutvalget. For det første foreslås det at Universitetsstyret velger både leder og nestleder. For det andre er det gjort justeringer i ordlyden i punktet som omhandler utvalgets oppgaver, slik at utvalgets hovedoppgaver kommer enda tydeligere frem. Utvalgets oppgaver er for det første er å fatte vedtak om hvorvidt Universitetet skal overta rettighetene til en patenterbar opprinnelse gjort av en ansatt ved Universitetet,. For det andre den andre skal utvalget å ta stilling til rettighetsforhold i slike saker. Utvalgets tredje oppgave er å være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning. Slik det er skissert i Sak 50-03, skal TTO-funksjonen være utvalgets saksbehandler og innstillingsorgan. 

2. Mandat for Kommersialiseringsutvalget

Det foreslås følgende mandat for Kommersialiseringsutvalget ved UiTø:

Generelt 
Kommersialiseringsutvalget ved Universitetet i Tromsø skal bidra til å legge til rette for forskningsbasert nyskaping og kommersialisering av forskning ved institusjonen. Utvalget skal bidra til å sikre at de kommersielle sidene ved Universitetets virksomhet behandles profesjonelt og på en slik måte at de ikke går på bekostning av Universitetets øvrige virksomhet. 

Oppgaver  
Utvalget skal

· fatte vedtak om hvorvidt Universitetet skal overta rettighetene til patenterbare oppfinnelser gjort av ansatte ved Universitetet 

· ta stilling til rettighetsforhold til patenterbare oppfinnelse gjort av ansatte ved institusjonen, jf. bestemmelsene i Arbeidstakeroppfinnelsesloven. 

· være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning. 

Utvalget kan i visse tilfeller også behandle saker som ikke omfattes av nevnte lovgivning. 

Sammensetning
Kommersialiseringsutvalget oppnevnes av Universitetsstyret for en toårsperiode, og settes sammen på følgende måte:

· seks faste vitenskapelige ansatte 

· en student

Universitetets TTO-funksjon er utvalgets sekretariat.

Utvalgets leder og nestleder oppnevnes av Universitetsstyret. 

Utvalget er vedtaksdyktig når 2/3 av medlemmene er til stede. Ved stemmelikhet har leder dobbeltstemme.

Utvalget kan i tillegg til de faste medlemmene kalle inn ad hoc medlemmer, dvs. oppfinneren/oppfinnerne eller andre som har spesiell kompetanse innenfor det gjeldende fagfelt. Disse har ikke stemmerett.

Klageinstansen for avgjørelser fattet av Kommersialiseringsutvalget er Universitetets styre.

3. Kommersialiseringsutvalgets sammensetning 2003-2005

Universitetsdirektøren foreslår at utvalget får følgende sammensetning 

Faste medlemmer
· Professor/dekan Tore Vorren, institutt for geologi, Mat.nat-fak (foreslås som leder)

· Førsteamanuensis Turid Moldenæs, institutt for statsvitenskap, SV-fak (foreslås som nestleder)

· Førsteamanuensis Ingvild Mikkola, Institutt for farmasi, Med-fak

· Professor Gunnar Hartvigsen, institutt for informatikk, Mat.nat-fak 
· Professor Ørjan Olsvik, Institutt for medisinsk biologi, Med-fak

· Professor Inger-Britt Falk-Petersen, institutt for akvatisk biologi, NFH.
Varemedlemmer
1. Førsteamanuensis Randi Karlsen, institutt for informatikk, Mat.nat-fak 

2. Førsteamanuensis Roger Larsen, Institutt for akvatisk biologi, NFH 

3. Førsteamanuensis Øystein Rekdal, Institutt for medisinsk biologi, Med-fak

Om en fast representant er forhindret fra å møte, kalles varamedlemmene kalles inn i den rekkefølgen som er nevnt.

På denne bakgrunn gis følgende innstilling til 

vedtak:

1. Universitetsstyret godkjenner mandat for og sammensetning av Kommersialiseringsutvalget. 

2. Professor/dekan Tore Vorren og førsteamanuensis Turid Moldenæs utnevnes til h.h.v. leder og nestleder av Kommersialiseringsutvalget.

3. Studentstyret bes foreslå et medlem og ett varamedlem. Universitetsledelsen får fullmakt til å godkjenne studentrepresentantene. 

4. Utvalgets første periode går fra 06.11.2003 til 31.12.2005.

5. Mandat og sammensetning skal evalueres innen periodens utløp 31.12.2005.

Jan A. Larssen foreslo at førsteamanuensis Olaf Styrvold, Institutt for marin  bioteknologi, NFH, går inn som varamedlem nr. 2. Direktøren trakk sin innstilling på dette punktet til fordel for Larssens forslag.  

                                                             Tromsø, 28.10.2003

	Arne Benjaminsen

	Ingvild Broch

	
	forskningsdirektør


Innstillingen ble enstemmig vedtatt av Styret i møte 06.11.2003.

